用前韻寄穣城謝公静推官
作者：鄒浩
朝代：宋

paragraphs: 邂逅蒹葭來倚玉，淺見慚如視車轂。
荷君傾倒過平生，妙處令人忘寵辱。
并包今古入靈臺，欬唾珠璣幾盈簏。
紛紛年少多公卿，何獨斯人猶寸禄。
南陽刺史今伯樂，歎息龍媒異凡肉。
剡章求以助風流，豈減紅蓮汎澄淥。
更将餘力付蟠根，迎刃無留真破竹。
才全如此帝未知，燕閒却自思頗牧。
東山出處是家風，莫學淵明戀私菊。